Krajniak, Milan, poslanec NR SR (2017-09-14):
Vážená pani podpredsedníčka, vážené dámy a páni, na Slovensku sa nám prehlbuje extrémizmus, ale nie je to ten extrémizmus, o ktorom vidíme v médiách hovoriť analytikov a rôznych pseudoodborníkov. Prehlbuje sa nám tu ekonomický extrémizmus. Slovenská republika pod vedením tejto vlády sa stáva absolútne sociálne nespravodlivým štátom. Premiér Fico nám rozprava o tom, ako vedie Slovensko do jadra EÚ a do prvej európskej ligy. Premiér Fico, dámy a páni, vedie Slovensko tak do tretieho sveta a do Afriky. Uvediem to na dvoch príkladoch, ktoré pochopí úplne každý, okrem pána premiéra. Priemerná zisková marža energetických monopolov celosvetovo vrátane rozvojových krajín je 9,41 percenta. Zisková marža energetických firiem v Nemecku je 2,3 %, toľko zarábajú na Nemcoch nemecké energetické firmy. Zisková marža vo Francúzsku u energetických firiem je 3,8 percenta. Dámy a páni, a viete, koľko je na Slovensku? SPP – distribúcia mala ziskovú maržu za rok 2016 37 percent. Dámy a páni, energetické monopoly zarábajú na Slovákoch 10-krát viac ako energetické monopoly v tom tzv. jadre Európy. Kam nás to vedie pán premiér Fico, kam nás to vedie táto extrémne sociálne nespravodlivá Ficova vláda?! Do tretieho sveta, na absolútnu ekonomickú perifériu. Uvediem druhý príklad. Ako je možné, že táto vláda nič nerobí s tým, že pokladníčka v Tescu zarobí za 10 minút svojej práce ani nie 50 centov? Ale banky za 10 minút svojej práce s nejakým potvrdením pre štátny orgán zoberú tejto pokladničke 20 euro, 40-krát viac. Čo je toto za štát?! Toto je ekonomický extrémizmus a táto vláda s tým absolútne nič nerobí. A viete, prečo s tým nič nerobí? Táto vláda len rozpráva o ekonomickom raste a o nebývalej prosperite, ktorú tu máme. Ale pre koho je tá prosperita? Pre jedno percento tých tých najbohatších firiem a ľudí, 90 % ľudí na Slovensku sa táto tzv. prosperita absolútne netýka. Nijako to nepociťujú, práve naopak, Slovenská republika je najzadlženejšou krajinou z hľadiska zadlženosti domácností a slovenských rodín spomedzi všetkých krajín strednej a východnej Európy, ktoré sú členmi Európskej únie. Ako je to možné, že za posledných 10 rokov tejto extrémne sociálne nespravodlivej vlády, ktorú tu stále máme, narástla zadlženosť slovenských rodín najviac v celej Európa a stále rastie? NBS-ka vydala upozornenie, že sa rútime do absolútnej dlhovej pasce a katastrofy. Dámy a páni, normálni ľudia v tejto krajine nemajú z tzv. ekonomického rastu absolútne nič. A Ficov honielnik Holienčík, ktorý mal na úrade pre reguláciu postrážiť to, aby energetické monopoly neokrádali ľudí na cenách energie, s tým neurobil nič. Preto sme predložili tento zákon o daňovej spravodlivosti, ktorý hovorí asi toto:. Energetické monopoly budú platiť daň zo zisku 50 %, pretože je nehorázne, aby slušný podnikateľ platil rovnú daň, ako energetický monopol, ktorý má štátom garantovaný zisk. Oligopoly, to znamená banky, poisťovne, telekomunikační operátori, ktorí majú obmedzený trh na základe štátom udelenej licencie, budú platiť 33-percentnú daň z príjmu. Rovnako si myslím, že je nehorázne, aby normálny živnostník platil rovnakú daň ako takéto inštitúcie. A samozrejme, každý slušný podnikateľ, malý a stredný, domáci podnikateľ, ale kľudne aj zahraničné firmy, ktoré normálne podnikajú, budú platiť daň nižšiu, to znamená 19 %, aby mali prostriedky na zvýšenie platov svojich zamestnancov. Tým chceme vytvoriť priestor pre to, aby tieto firmy mohli zvyšovať platy, aby tí ľudia mali niečo z tohto hospodárskeho rastu, nielen to horné percento, jedno percento firiem a najbohatších ľudí. Dámy a páni, vážení občania Slovenskej republiky, vyzývam vás a upozorňujem, aby ste si skontrolovali, ako budú vládni poslanci tejto extrémne sociálne nespravodlivej vlády, ktorú tu máme, hlasovať o tomto návrhu zákona. Lebo to všetko ostatné, to sú reči o boji proti veľkým a ja nemám finančné skupiny rád, mám ich rád ako koza nôž a takéto blá-blá-blá. Pri tomto hlasovaní uvidíme, či táto extrémne sociálne nespravodlivá vláda myslí na ľudí, na tých 90 % ľudí, ktorí nemajú nič z tohto tzv. ekonomického rastu, alebo myslí iba na to jedno percento tých najbohatších. Dámy a páni, veľmi skoro sa dozvieme, kto ekonomicky za koho v tomto štáte kope.